description: И още: Злото е тук, настани се сред нас; Германски представители: Плевнелиев е достоен и предвидим държавник; Икономически патриотизъм срещу свободната търговия

title: Мнения Daily: Бюджет 2017 - отново дефицитно харчене

maintext:
Проектът на финансовото министерство предвижда фискална експанзия при влошени очаквания за икономически растеж.
© Анелия Николова
От столетия е ясно, че бруталното говорене произвежда брутални действия.
Фотограф: Анелия Николова
"За съжаление системата успя да го неутрализира", казва Бертрам Ролман.
Фотограф: Георги Кожухаров
Световната икономическа и финансова криза бе плод в голяма степен именно на това развитие. Свободата на световните пазари даде възможност на кризата, започнала от зле управлявани финансови корпорации в САЩ, да се пренесе в редица страни. Последните 30 години толкова много обвързаха икономиките на държавите в света, че се оказа невъзможно те да бъдат изолирани една от друга, за да се спре разпространението на заразата. И тази криза именно даде силен тласък на промяна към икономическия патриотизъм.
В Европейския съюз (ЕС) би трябвало всички страни да имат свободен достъп до пазари, стоки и хора. Но не се получава точно така. Всяка страна договаря изгодни за нея условия в различни ключови сектори, което й дава съществено предимство пред останалите страни - членки на ЕС. Например Гърция при своето присъединяване е договорила специални субсидии за своите фермери. Само по линия на директните плащания на площ те получават над 30 евро за декар - много повече съизмерими от тези, които получават българските фермери. Като страна - членка в ЕС, България не може да дотира и субсидира производства в определени сектори, без изрично това да й бъде разрешено. В същото време съседите й – Турция, Македония и Сърбия, нямат подобни ограничения и това прави евтините им плодове и зеленчуци силно конкурентни на българския пазар.
Това не е изолиран български случай, а само малък пример за това как свободният на хартия пазар на практика се оказва изкривен и регулиран постоянно в полза на нечии интереси. Икономическият патриотизъм завладя Англия и тя роди Брекзит. Преди около десет години появата на слух, че американската "Пепси ко" проявява желание да купи френския производител "Данон", накара правителството да излезе с декларация за секторите, в които не могат да се влагат чужди капитали без изричното държавно съгласие. Между тях са казината и оръжейната индустрия.
Бюджет 2017 – отново дефицитно харченеОт коментар на Десислава Николова, Институт за пазарна икономикаПроектобюджетът за 2017 г. е поредният с дефицит от 2009 г. насам. За година е заложен да достигне 1.4% от БВП, а в следващите 2 години се предвижда постепенното му свиване до 1% и 0.5%. Изненада няма, но има разочарование, което произтича от изключително доброто изпълнение до момента на бюджета за 2016 г. и излишъкът от почти 4% от БВП за първите осем месеца на годината. Предвид това Министерството на финансите (МФ) е подобрило очакванията си от планиран дефицит от 2% той да е 0%, или балансиран бюджет за тази година.Т.е. хем тази година очакваме балансиран бюджет, хем следващите отново ще трупаме дефицити. Бюджет 2017 г. предвижда поредното разпускане на фискалната политика и поредното дефицитно харчене - въпреки огромния шанс за затваряне на страницата с хроничните дефицити от последните 8 години (2009 - 2016 г.).При това планираната фискална експанзия идва на фона на влошени очаквания за икономическия растеж следващата година, които се споделят и от международните институции, и от местни наблюдатели. МФ прогнозира ръст на икономиката през 2017 г. от 2.5% при заложен за тази година 2.6%. Очакванията за икономиката през 2017 г. са аргументирани най-вече с прогнозно влошаване на външната среда и съответно ефекта от това върху износа на България.Освен заложените бюджетни дефицити проблемно е и планираното увеличение на минималната работна заплата от сегашните 420 лв. до 460 лв. от началото на 2017 г. Това административно покачване с близо 10% ще бъде придружено и от повишение на осигурителната тежест заради вдигането на осигурителната вноска за пенсия с 1 процентен пункт.За вредните ефекти от повишаването на МРЗ върху заетостта на нискоквалифицираните и младежите сме писали неведнъж. Повишението на осигуровките с 1 пр.п. от 2017 и отново, с още 1 пр.п., от началото на 2018 г. е с цел да се намали дефицитът в държавното обществено осигуряване (ДОО). Пропуска се обаче, че тази мярка за повишаването на приходите в НОИ върви ръка за ръка с други промени в Кодекса за социално осигуряване, които повишават разходите. По-конкретно от следващата година започва да се повишава коефициентът, с който всяка година осигурителен стаж влиза в сметката за пенсия с цел да се подобри адекватността на пенсиите. Още от следващата година това ще означава с 235 млн. лева повече разходи за пенсии. Неотдавна бяхме правили груба сметка колко приходи в НОИ условно носи 1% осигуровка за пенсия – е, не е повече от 200 млн. лева. Т.е. в крайна сметка ще се окаже, че благодарение на последната пенсионна "реформа" дефицитът в държавната пенсионна система всъщност ще нараства.Освен спорния ефект върху огромния дефицит в ДОО и двете мерки – по-високи осигуровки и ръст на минималното заплащане, ще повишат разходите за труд. На фона на очаквания за охлаждане на трудовия пазар през 2017 г. – заради по-нисък растеж и заради изчерпването на образованата и обучена работна ръка и все по-големия недостиг на подходящи хора. От началото на 2014 г. пазарът на труда показва оживление, но създаването на нови работни места се забавя чувствително през първите 6 месеца на 2016, като е най-ниското за последните 2 години. МФ също прогнозира забавяне на новата заетост. За 2016 г. очакваният ръст на заетостта е 1.1%, а за следващата – 0.6%.Много вероятно е този растеж да е още по-нисък заради очакваните негативните ефекти по линия на увеличените разходи за труд и забавянето на икономическия растеж. Освен това свободната ръка на пазара на труда се състои все повече от дългосрочно безработни и такива с ниска или никаква квалификация. Това, особено предвид по-големите разходи за труд, също ще направи създаването и запълването на нови работни места по-трудно.Фискалното "разпускане" следващата година е трудно обяснимо предвид добрата база от тази. Бюджетното изпълнение ще бъде податливо на риск от по-сериозно забавяне на икономическата активност (спрямо плановете на МФ) и по-незначително създаване на нови работни места, ако този процес изобщо продължи през 2017 г. А реализирането на тези рискове ще означава по-висок от очаквания дефицит и съответно още по-дълъг хоризонт на премахването му. "Злото е тук, настани се сред насОт текст на Евгений Дайнов в "Дневник"Пред парламента бият национално известен правозащитник. По същото време вътре парламентарна шайка иска, визирайки мигрантския въпрос: "Употребата на всички средства и на всяка цена. Без коментар дали са емигранти, бежанци, икономически емигранти и така нататък". Това "и така нататък" включва ли жени и деца, стари хора, инвалиди? Социалните мрежи се тресат от възторг – и по повод изтреблението на мигрантите, и по повод побоя над правозащитник.Злото е тук. Намери процеп и се настани сред нас. Откъде дойде – ясно. От онези мрачни дълбини на некултивираното съзнание, в които се въдят изчадията на пъкъла. Кой обаче им отвори вратата, та да се настанят сред нас, пръскайки зловоние и отрова? От столетия е ясно, че бруталното говорене произвежда брутално действие. Затова цивилизованите страни полагат непрестанни усилия хората да бъдат civil (учтиви), без което цивилизацията (civilization) не е възможна.Онзи, който има за цел да унищожи цивилизацията, много добре знае, че отначало трябва да унищожи добрите нрави. Паднат ли веднъж те – пада и цивилизацията, която се крепи върху тях. И на мястото й се настанява нейното отрицание.Как изглежда то ли? По време на Втората световна война Уинстън Чърчил е принуден често да обяснява какво има предвид, когато казва, че Великобритания се бие сама срещу Хитлер и Мусолини не заради националния си интерес, а за да запази цивилизацията по света. Ето една от неговите дефиниции: "Цивилизация означава общество, основано върху мнението на цивилните. Означава, че насилието, господството на воини и тартори, животът в лагери и война, в жестокост и тирания – този живот отстъпва пред парламентите, в които се коват законите, и пред независимия съд, който поддържа тези закони в продължение на дълго време. Това е Цивилизацията – и на нейна почва се развиват свободата, удобството и културата."Ясно е кое е обратното на цивилизацията: начин на живот, подчинен на тартори и диктатори, потънал в насилие, безправие и война, без закони и без съд, без свобода, удобства и култура. Злото, настанило се сред нас, натам ни бута. Но да се върнем към въпроса: Кой го пусна? Името им е легион; но името на най-виновните, на онези, които имат и властта (да подкопаят цивилизацията) и достъпа до медиите (да ликвидират добрите нрави), е знайно. Кой каза: "Тоя шибан народ, тия шибани колеги"? Министърът без портфейл на ГЕРБ Божидар Димитров.Кой вмириса публичната арена с: "Да ви е*а циганската нация". Културният министър на ГЕРБ Вежди Рашидов. Кой нарече българите в чужбина "шепа соросоидчета", на които нямало да позволи "да ми се мотаят из краката"? Коалиционният партньор на ГЕРБ (и следовник на Алфред Розенберг) Валери Симеонов. Кой възкачи простотията като висша ценност, споделяйки: "Аз съм прост и вие сте прости; затова се разбираме"?Кой демонстрира от десетилетие, че да вдигаш щанги, но да си неук, е по-добре? Кой обяви, че предназначението на "чистичките с очилцата" е да бъдат негови, на вдигащия щанги, министри? Сиреч: ако си жертвал години комфорт и пари, за да се образоваш, ще обслужваш някого, чиято сила е в силата, а не в някакви професионални постижения. А после: защо младите били неграмотни... Ясно защо:не виждат смисъл първо да учат, а после да станат лакеи на мутрите - по-добре директно да станат мутри.Да продължим. Кой легитимира анцуга – онзи събирателен образ на мафията, който мотивира един почтен (и начетен, с очилца) човек да каже, че е време "тогите да изметат анцузите"? Кой легитимира най-варварските предразсъдъци с: "Те всички педерасти са умни. И аз вече почвам да викам, че съм пидал, за да ме вземат, че съм интелигентен". Кой легитимира онези разюздани насилници, които вързваха бежанци по границата, като заяви: "Всеки, който помогне, само едно "благодаря" заслужава"? Знаете кой.Брутално говорене – юмручно право по улиците – изтребление на просветените. Това е историческата градация, в началото на която изведнъж се оказахме под мъдрото ръководство на държавните ни ръководители. Утре анцугът ще стане задължителен, ако не искаш да бъдеш бит от някой разярен патриот пролетарий. Въпрос на елементарна самозащита е да вземем мерки, преди да е станало късно.Плевнелиев е достоен и предвидим държавникОт кореспонденция на Николай Цеков за "Дойче веле"Даниел Кадик от софийското бюро на германската либерална фондация "Фридрих Науман"и почетният президент на Германо-българската индустриално-търговска камара Бертрам Ролман смятат, че като български държавен глава Росен Плевнелиев е допринесъл за утвърждаването на България като достоен член на ЕС и НАТО, както и за укрепването на гражданското общество и насърчаването на предприемачеството в страната.Според Кадик германските политици и медии се отнасят с голямо уважение към Плевнелиев заради свободната и открита комуникация с него. "Всички помним неговата страстна проевропейска реч в парламента в Страсбург през юни тази година, която беше изпълнена с много кураж и с призиви за запазване на европейското единство в сегашните тежки за Европа времена. Нейните послания намериха широка подкрепа и отзвук", припомня тойГерманският политолог смята, че основната заслуга на Плевнелиев е свързана с преодоляването на двете тежки политически кризи, в които България изпадна по време на неговия мандат – падането на първото правителство на Бойко Борисов и годината на всекидневните протести срещу кабинета на Пламен Орешарски. "Президентът утвърди две редовни правителства и успя да състави два служебни кабинета, той върна всички несъответстващи на конституцията закони обратно в Народното събрание независимо от критиките на управляващите мнозинства. Свърши отлична работа и се доказа като достоен и предвидим държавник. Той работеше в името на гражданите на България. Някои от тях може би са забравили, че президентът не изостави своите задължения, както това стори премиерът Борисов с оттеглянето си по времето на кризата през февруари 2013 г.", отбелязва Кадик.Според него Плевнелиев е показал последователност в отстояването на българските интереси на международна сцена, включително и в сложни ситуации. "Той не се огъна под натиска на Кремъл и категорично застана зад ценностите и интересите на обединена Европа. Изявленията на премиера Борисов, че президентът се изказвал агресивно за действията на Русия, не са премислени", допълва представителят на фондация "Фридрих Науман", според когото има опасна общност между вижданията на кандидат-президентите на ГЕРБ и БСП за вдигане на санкциите срещу Русия. Той прогнозира трудна победа на Цецка Цачева на предстоящите избори.Бертрам Ролман е собственик на най-голямото шивашко предприятие в България - "Пирин-текс" в Гоце Делчев, родния град на Плевнелиев, в което работят 2000 души. "И на хората тук, а и на мен лично ни се искаше президентът да се кандидатира за втори мандат. Защото Росен Плевнелиев е модерен и перспективен човек, а аз го познавам и като коректен и напредничав бизнесмен, който оказва съдействие на бизнеса. За съжаление обаче системата успя да го неутрализира", заключава германският бизнесмен.Икономически патриотизъм срещу свободната търговияОт анализ на Христо С. Христов в блога му "Икономика и общество"Терминът икономически патриотизъм, наричан също икономически протекционизъм, описва действия на правителството с цел предпазване на местната продукция, работна ръка и капитал от чуждестранни влияния. Този принцип е в разрез с налагания принцип за свободна търговия. Последните 20 години глобалната икономика се разви с толкова бързи темпове, че страните не успяваха да отчетат нейните ефекти в дългосрочен план.Безспорно протекциите за местния бизнес му дават съществено предимство пред големите корпорации, разполагащи с мощни ресурси. Тези протекции обаче може да доведат до влошена дисциплина в някои фирми, които няма да имат стимул да са икономически ефективни и иновативни, да преобразуват разходи, когато евентуалните загуби могат да бъдат покрити от сигурни приходи от продажби. Тази хипотеза все пак зависи от много условности.Основният плюс на икономическия патриотизъм е, че позволява страните лесно да бъдат поставяни под карантина при появата на нови кризи, което ще предотврати тяхното разпространяване на глобално ниво. Натискът върху политиците от страна на данъкоплатците през последните години е да им бъде дадена сигурност, че няма да пострадат от неблагоразумните финансови политики, водени другаде.


description: Причината за резултата от референдума са мненията, че амнистията за бунтовниците е недопустима

title: Колумбийците се обявиха против мирно споразумение с ФАРК

maintext:
Преговорите за мир ще се подновят
© OSWALDO RIVAS
Противно на всички предварителни прогнози кампанията за "не" на мира с ФАРК ("Революционни въоръжени сили на Колумбия") надделя над желанието за прекратяване на гражданската война в Колумбия, която продължава вече 52 години. В исторически референдум в неделя 50.2% от колумбийците гласуваха срещу договореното споразумение между правителството и ФАРК, докато 49.8% го подкрепиха. Причината е в някои от клаузите на споразумението, които според мнозина предоставят твърде много отстъпки на ФАРК. Гласувалите против споразумението искат бунтовниците да получат адекватни наказания вместо намалени присъди за лидерите им и амнистия за редовите членове на групировката.Споразумението, което президентът Хуан Мануел Сантос и лидерът на ФАРК Тимолеон Хименез подписаха след 4 години преговори, включваше уговорката бунтовниците от ФАРК да предадат оръжието си на ООН и да напуснат лагерите си от 28 "концентрационни зони" в страната през следващите шест месеца. Редовите бойци трябваше да получат амнистия, а заподозрените във военни престъпления - да бъдат разследвани в специални съдилища и да получат намалени присъди, много от които под формата на години служене на обществото - например премахване на поставените от ФАРК мини. Бившите бойци на ФАРК трябваше да получат правото да основат своя партия и да заемат 10 места в конгреса. Около 7500 бунтовници трябваше да започнат нов, цивилен живот. Дни преди референдума ръководителите на бунтовниците публично се извиниха на жертвите си. Вотът хвърля страната в несигурност, но както президентът Хуан Мануел Сантос, така и ФАРК заявиха, че ще работят за мира. Продължава да действа двустранното спиране на военни действия, което е в сила от края на август. Конфликтът между правителството и марксичестката бунтовническа група взе над 250 хил. жертви през изминалите пет десетилетия и доведе до прогонването на хиляди от родните им места.В неделя правителството заяви, че е пратило преговарящи в Хавана, за да започнат разговори за следващите стъпки с водачите на бунтовниците. ФАРК вече обяви, че повтаря желанието си "да използва само думи като оръжие в бъдеще", както и че мирът ще "триумфира". Президентът Сантос обеща, че ще включи в преговорите и опозиционните лидери в конгреса, като например бившия президент Алваро Урибе. Според експертите това предвещава сложен процес, в който Урибе и други ще търсят по-строги наказания за членовете на ФАРК, особено за замесените в наркотрафик. Урибе заяви, че не подкрепя продължаването на войната, но иска поправки в споразумението. "Колумбийци, нека поправим пътеката", заяви той след референдума. "Настояваме на поправки, с които да се спази конституцията, да има справедливост, а не унижение на институциите, политически плурализъм, който не изглежда като награда за престъпниците", добави той. Според други наблюдатели, включително Ерика Гевара Росас, директор за Америка на организацията Amnesty International, Колумбия е обърнала гръб на това, което можеше да се превърне в край на войната. "Дори и да не беше перефектно, споразумението беше сигурен път към мира и справедливостта", добавя тя, цитирана от CNBC.

fasttext_language: bg


description: "Политиката, глупако", или защо президентската надпревара в САЩ буди опасения за икономиката

title: Тревога: избори

maintext:
Нито Доналд Тръмп, нито Хилъри Клинтън впечатляват със силни икономическите програми.
© Reuters
Американската икономика е навлязла в модел на слаб растеж, но президентските кандидати предлагат само частични мерки.
"Страната ни има сериозен проблем... Ние се състезаваме със света и искам Америка да печели. Ние вече не печелим." Така кандидатът за президент на САЩ на републиканците Доналд Тръмп очерта предизвикателството пред американската икономика по време на първия си дебат с Хилъри Клинтън. Претендентът на демократите контрира с коренно противоположно виждане: "Ние се завърнахме от бездната. Сега сме на прага да тръгнем към потенциално по-добра икономика."С наближаването на президентските избори на 6 ноември се завръща и старата максима, че става въпрос за "Икономиката, глупако" - фразата, която помогна на Бил Клинтън да спечели кампанията за Белия дом през 1992 г. Сега се оказва, че основният проблем пред икономиката е... "политиката, глупако".Иначе казано, най-голямата опасност в момента всъщност идва от негативното отношение на нацията и бизнеса спрямо двамата кандидати за президент. Това създава несигурност и отлага плановете за инвестиции, както и понижава нивата на доверие в икономиката. Което може само допълнително да влоши и без това не особено розовите основни икономически показатели.Когато МВФ предупреди през седмицата, че политическата несигурност и заканите на Тръмп за протекционизъм изпращат удар след удар по перспективите на американската икономика и намали прогнозата си за нейния растеж от 2.2 до 1.6% през 2016 г., той просто затвърди впечатленията, че президентските кандидати не са особено популярни сред избирателите си.И без предупрежденията на МВФ сигналите за представянето на американската икономика са смесени напоследък. Доналд Тръмп има основания да твърди, че от Голямата депресия насам не е имало толкова бавно възстановяване. От 2009 г. средният ръст на БВП е около 2%, а през първата половина на 2016 г. американската икономика отбеляза едва 1% ръст. Мнозина анализатори обвиняват за това компаниите, които се въздържат от големи покупки и инвестиции, особено в енергийния сектор поради ниските цени на петролаНо дори и извън енергетиката разходите на бизнеса в САЩ тази година са се увеличили само с 2.1%, твърди Deutsche Bank. Данни от FactSet показват, че корпоративните печалби вероятно ще спаднат за шесто поредно тримесечие.Създаването на работни места, увеличаването на заплатите, капиталовите инвестиции и продуктивността са анемични от години. Хронична слабост е и постоянната загуба на добре платени работни места в промишлеността. Между 1999 и 2011 г. около 6 млн. работни места в промишлеността са били изгубени според Bureau of Labour Statistics. Силният долар пък доведе до по-ниски нива на износа. Ниската безработица от 4.9% не е утеха, още повече че в данните не се включват тези за обезкуражените и неактивните хора на пазара на труда. Добрата новина е, че потребителското доверие достигна най-високото си ниво от юни според индекса на University of Michigan, а цените на имотите се възстановяват. Това обаче не е достатъчно на фона на натрупания песимизъм към бъдещия президент, който и да бъде той.Истината е, че САЩ, както и останалите развити икономики, се възстановяват трудно след финансовата криза от 2009 г., а това води до забавяне на световния търговски стокообмен и до подклаждане до нарастваща съпротива срещу това, което много възприемат като нечестна конкуренция от чуждите компании и работници. Затова както Тръмп, така и Клинтън яхнаха вълната против либерализацията на търговията, в частност търговските споразумения. Икономистите в страната настръхват както от крайната протекционистична риторика на Тръмп, така и от данъчните рецепти и на двамата."С ръст на икономиката само от 1% за миналата година това е възможно най-лошият момент да се говори за вдигане на данъците за бизнеса и инвеститорите", коментира икономистът Стив Муър, бивш редактор от Wall Street Journal, пред USNews. "Програмата на Хилъри Клинтън за данъци и по-голямо дългово харчене може да превърне леката рецесия в истинска през 2017 г.", добавя той. Обещанията на Тръмп да намали рязко данъците на бизнеса и останалите му планове също звучат опасно – те биха увеличили държавния дълг с 5.3 трилиона долара по оценки на Комисията за отговорен федерален бюджет. Само преди дни американското правителство приключи финансовата година 2016 с дълг от 19.5 трлн. долара. Ръстът на дълга за фискалната 2016 г. е около 7.5% от БВП, при това без да има финансови кризи или други изключителни събития. Никой от двамата кандидати за президент обаче не е посочвал как ще се справи и с планината от дълг.Както пишат професорите от Harvard Business School Майкъл Портър, Ян Рижкин и Михир Десай в доклада си "Нерешени проблеми и разделена нация", президентската надпревара не е осветила следващите стъпки, които трябва да предприеме страната. "Вместо това твърде често кандидатите създават още по-голямо объркване и предлагат малки, частични стъпки в някои сфери или прегръщат прости, почти карикатурни слогани без истински план за действие." Така политическата система на нацията се превръща в най-голямата слабост за конкурентоспособността на Америка и ситуацията се влошава, смятат те.Също толкова притеснен е и Джон Енглер, президент на организацията Business Roundtable, в която членуват едни от най-големите корпорации в страната: "За съжаление кандидатите не успяха да излязат с ясни планове за подкрепа на един по-здрав икономически растеж, който ще помогне на всеки да си плаща сметките, да образова децата си и който създава силни общности."Очевидно целият развит свят – САЩ, Япония и Западна Европа, са засегнати от нов модел на бавен икономически ръст и икономистите се разминават в обясненията си за причините. Застаряващото население почти сигурно играе важна роля, но не е цялата история, пише Бен Касълман, главен редактор на Five ThirtyEight. През 2013 г. бившият финансов министър на САЩ Лари Съмърс заговори за "секуларна стагнация" - идеята, че ниският икономически растеж е дългосрочна тенденция, а не краткосрочен ефект от рецесията. Последиците може да се сериозни, твърди Касълман - по-лесно влизане в рецесия и по-трудно излизане от нея, по-слаб ръст на заплатите и повече безработица. И фактът, че кандидатите за президент не предлагат разумна рецепта, е един от големите рискове пред икономиката. Новата ситуация изисква смел визионер, който да се опитва да намери работещи решения поне за справянето с последиците на новия модел, ако не за излизането от него. Вместо това, както пише МВФ в последния си World Economic Outlook, "антиимигрантската и антитърговската риторика са отчетливи от началото на настоящия [американски] президентски цикъл" и има "натиск за популистки, обърнати навътре политики" в света. С други думи - добре дошли в ерата на политическия риск.


description: Според експертите потребителите са наясно с рискове и проявяват интерес към продуктите с фиксирана лихва

title: Какво казват банкерите

maintext:
© Мария Съботинова
Ани Ангелова, изпълнителен директор на Райфайзенбанк с ресор "Банкиране на дребно"
Фотограф: Райфайзенбанк
Станислав Атанасов, мениджър "Частно банкиране" в Сосиете женерал Експресбанк
Фотограф: Сосиете женерал Експресбанк
Трудно е да се прогнозира каква би била тенденцията, дали може да се говори за "дъно" и къде реално е то, но според нас текущите пазарни нива на лихвите по кредитите ще се запазят и през следващата година, две.
Поради тази причина все повече клиенти се насочват към алтернативни продукти, с които имат възможност да постигнат по-висока възвращаемост за спестяванията си, а в нередки случаи и по-добра от лихвите по кредитите. В подобен аспект могат да се разгледат и текущите ниски лихвени нива по депозитни и спестовни продукти. Поради този причина много голяма част от клиентите се насочват към сигурност, търсейки предвидимост и спокойствие за своите бъдещи разходи. Един много търсен продукт при нас е с 10 годишна фиксирана лихва, който за момента няма аналог на пазара.
На какво се дължи виждащото се в статистиката пренасочване към левови заеми?
Нормално е да има повече предложения за кредитиране в левове, тъй като доходите на гражданите са също в левове и така не понасят излишен валутен риск.
Цветанка Минчева, директор "Банкиране на дребно" в УниКредит Булбанк
Фотограф: Надежда Чипева
Цветанка Минчева
,
директор "Банкиране на дребно" в УниКредит Булбанк
изпълнителен директор на Райфайзенбанк с ресор "Банкиране на дребно"Върху активизирането на ипотечния пазар оказват влияние много фактори, като например високата ликвидност на банковата система, ниските лихви по депозитните продукти, увеличеното търсене на имоти в София и големите градове и др. При силно конкурентен пазар реално дори преди влизане в сила на новите регулации се наблюдаваше повишен интерес от клиентите към рефинансиране с цел оптимизиране на разходите по съществуващите ипотечни кредити.Нуждите на различните групи клиенти са различни, поради което при намерения на клиента за теглене на ипотечен кредит препоръчваме професионална консултация с експерт от банката. В Райфайзенбанк има обособени специализирани ипотечни зони, където клиентите могат да получат детайлна информация за различни предложения и да направят информиран избор за ипотечен кредит и схемата на изплащане, която най-добре отговаря на конкретните им нужди. Обичайно клиентите избират схема, при която месечната погасителна вноска е приемлива и съобразена с месечните им доходи. Също така се наблюдава увеличение на средния срок на ипотечните кредити, което също се обяснява със съобразяване на месечната вноска с дохода, както и с възможността да се погасява частично или изцяло кредитът без такса след изплащане на първите 12 месечни погасителни вноски.Ипотечният кредит е дългосрочен финансов продукт и е добре преди взимане на такъв кредит клиентите да се информират относно разликата между фиксирана и плаваща лихва. Плаващите лихвени проценти обичайно са базирани на пазарни индекси, които се променят на определен период от време. Обикновено тези индекси зависят от движението на паричните пазари и банката не влияе върху стойността им. При промени на пазара, при които се намалява или увеличава пазарният индекс, се намалява и респективно увеличава и дължимата лихва. Фиксираният лихвен процент от своя страна остава непроменен за част или за целия срок на кредита. Той дава сигурност, спокойствие и предвидимост на месечните разходи по кредита, тъй като месечната вноска остава непроменена независимо от промяната на пазарните индекси. Райфайзенбанк предлага жилищни кредити с фиксирана лихва за първите 5 години, които са предпочитаният продукт от нашите клиенти.Винаги сме препоръчвали на клиентите да теглят кредит във валутата, в която получават доходите си. Така че според нас това е нормална тенденция на пазара.мениджър "Частно банкиране" в Сосиете женерал ЕкспресбанкАктивизирането на пазара е налице, но не можем да твърдим, че това е породено само от един фактор. По-скоро е комплекс от фактори, които определят тази тенденция на активност. Високата ликвидност на пазара, ниските лихвени нива по депозитни и спестовни сметки са основните фактори.Трудно е да се говори еднозначно и нещата са строго индивидуални, според желанията и предпочитанията на клиентите, възможностите им, доходите, които получават, и т.н. Определено част от клиентите с по-високи доходи предпочитат изплащането на кредита да се случи за по-кратък период при респективно по-високи месечни вноски. Друга част от клиентите, съобразявайки се със семейния си бюджет, предпочитат по дългосрочно финансиране с цел да намалят месечните си разходи за погасяване на кредита. Търсенето на баланс, комбинирайки различни параметри на кредита, е най-добрият подход във финансовия свят, както впрочем баланс е добре да бъде постигнат и в живота като цяло.В днешни дни достъпът до информация е неограничен, нормално e клиентите да си дават сметка, че в бъдещ период лихвените нива е напълно възможно да поемат отново път нагоре. Но тук стои най-трудният въпрос за прогнозиране - колко точно ще продължи този период и кога лихвите ще започнат да растат.Регулативните промени оказаха положително влияние върху потребителските нагласи, но раздвижването на пазара се дължи основно на подобрения в макро средата и респективно на увеличено търсене на недвижими имоти през последните 1-2 години и необходимостта от финансирането на тези покупки с ипотечни кредити. УниКредит Булбанк прилага регулативните изисквания от 2014 г., преди те да влязат официално в сила.Това, което най-често търсят потребителите, е вноска, съобразена с индивидуалните им възможности, най-голям процент на финансиране на жилището и приемлив размер на таксите. Определено клиентите първо се обръщат към обслужващата ги банка с искане за преразглеждане на цената на своя ипотечен кредит, тъй като осъзнават допълнителните разходи, а и рисковете, които съпътстват едно рефинансиране. За тях изградените отношения с банката са от голямо значение и те първо проучват какви са възможностите за предоговаряне. Случаите, в които клиентите директно пристъпват към смяна на банка за своя ипотечен кредит, са по-скоро рядкост и са следствие на други фактори, като влошено качество на обслужването, липса на усещане за лично отношение и партньорство, крайно несъгласие с провежданата политика от страна на финансовата институция.Потребителите осъзнават вероятността в бъдеще лихвеният процент по техния кредит да расте и поради тази причина подхождат внимателно при избора на банка. Цената е водещ фактор, но доверието в институцията също е от голямо значение. Въпреки че фиксираната лихва им дава усещане за сигурност за определен период от време, те осъзнават факта, че в повечето случаи по-изгоден за тях се оказва плаващият лихвен процент. Ето защо до момента не наблюдаваме засилен интерес към фиксираната лихва. По-скоро клиентите търсят сигурност, прозрачни условия и коректно партньорство.Основната причина е, че клиентите все повече осъзнават риска от евентуална промяна във валутните курсове в бъдеще. Съветът, който винаги им даваме, е да теглят кредити във валутата, в която получат доходите си. Допълнително, на пазара се наблюдава диференциация в цената на кредитите в лева и евро, което също оказва влияние при избора.


description: Само в четвъртък британската валута загуби малко над 6% спрямо долара. В деня след референдума 24 щни загубата беше 11.08%. Днес търговията леко се...

title: Паундът прави най-лошата си седмица след референдума за Brexit

maintext: Само в четвъртък британската валута загуби малко над 6% спрямо долара. В деня след референдума 24 щни загубата беше 11.08%. Днес търговията леко се взъзстанови – 1.7% нагоре до 1.2437 долара. Паундът ускори поевтиняването си през тази седмица след като британският премиер Тереза Мей даде ясен срок за началото на Brexit. Поевтиняващата места валута обаче даде силен стимул за акциите на Острова, като някои бележат нови рекордни цени. Евтинията паунд стимулира износа на британските компаниите, като прави инвеститорите оптимисти за техния бизнес.


description: През 2014 г. 9.2% от всички компании в Европейския съюз с над 10 служители попадат в графата "предприятия с висок растеж", където средния ръст в броя...

title: Графика на деня: Едно на десет предприятия в ЕС е с висок растеж

maintext: През 2014 г. 9.2% от всички компании в Европейския съюз с над 10 служители попадат в графата "предприятия с висок растеж", където средния ръст в броя на служителите е над 10% в рамките на три поредни години. България попада в предната част на класацията по този показател, като почти 11% от фирмите в страната с над 10 служители (или общо над 2800 компании попадат) са бързо растящи. Трите най-динамични сектора са информационни и комуникационни технологии, транспорт и складиране, и услуги.Кои са най-бързо растящите малки и средни компании в България ще можете да научите следващия месец от подготвяното от екипа на "Капитал" десето издание на класацията "Гепард" . Победителят в подреждането е дружество от сектора на машиностроенето и производството на компоненти за автомобилната индустрия, което през 2015 г. е увеличило приходите си с над 4000%. Лидерите в отделните региони ще бъдат наградени на специална среща с бизнеса в Пловдив на 2 ноември и в София на 8 ноември. Събитията са без такса участие, но е необходима предварителна регистрация. Можете да се регистрирате тук.


description: Това създава проблеми за износители, борсата и спорта

title: Турският бизнес недоволства от отказа от зимното време

maintext:
Промяната в режима отдалечава твърде много Турция от основните ѝ външни партньори в Европа, твърдят бизнесмени Reuters
© MURAD SEZER
805 млн. долара очакват да спестят властите само от разходи за енергия
Проблем и с мачовете на UEFA
Отказът от зимно време се отразява и на часовете, в които ще започват мачовете от турнирите на UEFA. Шампионската лига започва в 21:45, а Лига Европа – в 20 и 22:05 часа, но в новата ситуация турските отбори при домакинство ще трябва да започват в 22:45, 21 и 23:45. Това означава, че мачовете ще приключват в полунощ или ранните часове на другия ден, а в големи градове като Истанбул и Анкара феновете ще се прибират до 2-3 часа през нощта. Обмисля се алтернатива за изместване на срещите в 18 и 19 часа, но това означава, че публиката ще пътува за тях в пиковите часове в края на работния ден.
За пръв от 1940 г. насам в края на октомври Турция няма да премине към зимно часово време и местните предприемачи са недоволни от проблемите, които им създава тази мярка. Властите твърдят, че като добавят повече дневна светлина към края на работния ден, ще спестят 8% от разходите за енергия през зимните 5 месеца, или 805 милиона долара годишно.Но износителите са загрижени за часовата разлика, която се създава с партньорите им в Европа, а борсата в продължение на 5 месеца годишно ще приключва още преди да е започнала работата на "Уолстрийт".Премиерът Бинали Йълдъръм каза през септември, че с промяната Турция постоянно ще бъде на 3 часа преди времето по Гринуич (GMT) както през зимата, така и през лятото. Това означава, че през зимата страната вече няма да е в същия часови пояс като България и ще бъде със същото часово време като това в Мека и Медина – най-светите места за мюсюлманите.Критици на промяната казват, че така един ден Турция ще се откаже от неделята като почивен ден и като ислямските държави ще определи петък за празничния ден на седмицата.За мнозина това има символично значение, защото след десетилетия усилия да бъде част от развития западен свят Турция ще изглежда като поредната близкоизточна държава. "На практика ще спрем да бъдем европейска и ще се превърнем в арабска държава", казва пред "Ройтерс" Хикмет Танриверди, председател на Истанбулската асоциация на износителите на текстил и трикотаж. "Години наред се борехме да подобрим имиджа си като на западна страна и искаме да станем член на ЕС. Това няма да помогне на образа ни."Над три четвърти от 16 млрд. долара продажби на текстилния сектор идват от износ в Европа. "Разликата с Великобритания, един най-важните ни партньори, ще стане 3 часа. Като добавите и обедната почивка, това означава, че ще правим бизнес с тях само следобеда", казва Сереф Фаят, президент на Турската асоциация на производителите на дрехи. "За да продължим комуникацията с тях, ще трябва да поискаме от служителите си да работят извънредно, а това увеличава разходите за труд."Работният ден в Лондон започва обикновено в 9 сутринта, а в Истанбул това вече е началото на обедната почивка. От друга страна, британски инвеститори трябва да спрат транзакции в 12:30 ч. местно време, защото в 15:30 в Истанбул затваря борсата.Промяната може да усложни и преследваната години наред цел Истанбул да се превърне във финансов център. "Едно от условията да се превърнеш в такъв център е да си в същата часова зона като другите големи ключови места", казва Илхами Коч, президент на Асоциацията на турските капиталови пазари. "Сега времевата ни разлика се увеличава и това ще има последици за плана ни да се превърнем във финансов хъб."Правителството направи регулаторни промени, които да превърнат Истанбул в по-привлекателен за чуждестранните капитали и чужди инвеститори контролират около 60% от свободното движение на средства на борсата. Но анализатори отдавна казват, че има разминаване между размера на турската икономика и относително малките ѝ капиталови пазари.Сенчер Еджер, преподавател по икономика и член на научната комисия, консултирала правителството за проекта за смяна на времето, казва, че икономическите ползи ще надхвърлят потенциалните щети. "С този план ще се изгуби само една осма от работния ден. Това може да предизвика някои загуби на бизнеса или забавяне на търговията, но цената е несравнима с това, което ще се спести от разходите за енергия."Предложението да се спре смяната на часовото време дойде от Берат Албайрак, министър на енергетиката и зет на президента Реджеп Тайип Ердоган. Указът на правителството бе издаден на 7 септември и засяга предстоящото на 30 октомври преминаване към зимно часово време.Предишният опит на властите бе през 2013 г. по предложение на тогавашния енергиен министър Танер Йълдъз. Но инициативата бе отхвърлена поради очакваните проблеми за борсите, износа, участието в глобалната търговия и синхронизирането с Европа.Зад сегашната промяна прозират и религиозни мотиви, защото мюсюлмански духовници непрекъснато се оплакват, че смяната на времето обърквала часовете за молитва, за поста по време на рамазан и за началото и края на този празничен месец. При отказ от зимно време тези часове стават същите като в Мека.


description: Ограничението на ЦИК за агитация само в национални медии е нарушение на административнопроизводствените правила

title: Съдът: Сайтове и регионални медии могат да получават медийни пакети

maintext:
Решението на ВАС е по жалба на Единна народна партия (ЕНП). Предстои съдът да разгледа и други подобни жалби
© ЮЛИЯ ЛАЗАРОВА
ЦИК реши да ограничи агитацията извън национални медии заради съмнения за злоупотреба с медийните пакети
аст от които имаше свързани лица, насочиха пакетите си към определени сайтове.
Решението на ЦИК предизвика реакция на Съюза на издателите в България. Издателите смятат, че комисията няма никакво основание, нито право да се намесва в избора на медийни партньори от страна на партиите, коалициите и инициативните комитети, регистрирали кандидати при избори за президент и вицепрезидент на републиката.
Освен това въвеждането на разграничение между "национални и регионални/местни" е дискриминация, смятат издателите.
Върховният административен съд (ВАС) отмени решението на Централната избирателна комисия (ЦИК), с което тя постанови, че т.нар. медийни пакети ще могат да бъдат харчени единствено в медии с национален обхват, а именно обществените и търговските телевизии и радиа с национален обхват и печатните издания с национален тираж. Става дума за държавната субсидия от 40 хил. лв., която получават всички партии и инициативни комитети, които са регистрирани като застъпници за референдума или за кандидат-президент, за агитация в медиите.Решението на ЦИК беше взето миналия петък и окончателно гласувано във вторник. "За" са били 13, а "против" - 6. Така на практика ЦИК лиши сайтовете и регионалните медии от възможността в тях да се агитира с държавни пари. До това решение се стигна заради съмнения за злоупотреба с медийните пакети. На предишния референдум инициативни комитети, в чРешението на ВАС е от шести октомври и е по жалба на Единната народна партия (ЕНП). Предстои съдът да разгледа и други подобни жалби.Съдът констатира, че решението на ЦИК е взето в нарушение на административнопроизводствените правила, а освен това е бил и неправилно приложен материалният закон - изборният закон и законът за референдумите."Във всички случаи целта на закона ... е чрез държавна субсидия да се подпомагат партии, коалиции и инициативни комитети в условията на равнопоставеност да осъществяват дейността си по провеждане на информационно-разяснителна кампания във връзка с предстоящи избори и национален референдум, като се гарантират еднакви възможности за представяне на различните становища по предмета на референдума. Обжалваното решение не е издадено в съответствие с тази цел", отбелязват върховните съдии.В жалбата на ЕНП, подадена от председателя на партията - Валентина Василева-Филаделфевс, се казва още, че решението поставя в неравностойно положение дадени медии само въз основа на критерий, който в 21 век е, меко казано, отживял".Съдът констатира, че разходването на средствата, предоставени за медийни пакети, следва бъде стриктно контролирано от ЦИК, респективно от Сметната палата, "но евентуалните затруднения не могат да послужат като аргумент за въвеждането на допълнителни изисквания под формата на ограничения към субектите на правоотношението", пишат съдиите."ЦИК е постановила незаконосъобразен спрямо действащото право административен акт. При обсъжданията, които са мотивите за приемане на решението са изложени редица доводи, които в мнозинството обусловило крайния резултат се отнасят само до целесъобразност на решението в оспорените части", пише съдът.


description: Приходите пропуснаха целта, а компанията понижи прогнозите си за 2016 г.

title: Резултатите на Alcoa изтриха 11% от стойността на акциите ѝ

maintext:
Компанията отделя добиващия си бизнес в отделно дружество, за да подобри резултатите.
Alcoa през трето тримесечие
Приходи
5.2 млрд. долара консолидирани приходи (6% по-малко на годишна база)
От тях
3.4 млрд. от алуминиеви иделия и др. (1% по-малко на годишна база)
Печалба
166 млн. долара печалба (3.19% марж)
Акциите на производителя на стомана Alcoa загубиха над 11% за една сесия след публикуването на отчета за третото тримесечие. Приходите на добивната компания от 5.2 млрд. долара за периода се оказаха недостатъчни, като с малко се разминаха с прогнозите на анализаторите, които предричаха 5.3 млрд. Това беше достатъчно за инвеститорите да разпродадат акциите си, въпреки че печалбата се покачи на годишна база до 166 млн. долара.Лошите новини за компанията идват броени дни преди официалното разделяне на Alcoa в две дружества. Мениджмънтът на компанията реши да прехвърли минния и преработвателния бизнес в нова компания. Тя ще стане най-голямата нискоразходна компания, добиваща боксит (рудата, от която се произвежда алуминии) в света с 46 млн. тона годишно. В оригиналната компания остават дейностите с висока добавена стойност - производството на материали за авиацията, космонавтиката и индустрията.Производството на алуминии за тези индустрии е бързорастящият сегмент на Alcoa. Пазарът на компаниите oт сектора на космонавтиката и авиацията се очаква да расте с 9% на година до 2017 г., като той ще трябва да осигури около 40% от приходите на компанията през 2015 г. Пазарът на автомобили нараства с между 2 и 3% за същия период, но обемът на използвания алуминий се увеличава с опитите да се намали потреблението на гориво, пише Wall Street Journal. Двете индустрии обаче са циклични, което накара Alcoa да намали прогнозите си за приходите и маржина си до края на годината.Това не е чуждо за големите корпорации, които целят да подобрят резултатите си, като обособят печелившия бизнес в отделна компания. През миналата година HP отдели B2B (насочени към бизнеса) продуктите и услугите си в отделна компания, като изолира резултатите на по-успешните принтери и персонални компютри. Германската E.ON през септември официално се освободи от производството на енергия чрез фосилни горива, качвайки ги на борсата в отделна компания. Разходите по разделението ще достигнат 200 млн. долара, съобщава WSJ."Компанията показа, че може да издържи краткосрочните пазарни предизвикателства. (...) Гледайки напред, фундаментите остават солидни Ние сме добре позиционирани да останем на пазара и да растем", заяви главният изпълнителен директор на Alcoa Клаус Клайнфилд.Позицията на Alcoa на пазара обаче не е гарантирана. Вероятна причина за рокадите в компанията е конкуренцията на китайските производители. Подобно на други пазари на материали и суровини те успяха да наводнят и този на алуминий, което доведе до понижение на цената. На London Metal Exchange спот цената за тон варира около 1700 долара, спрямо 2500 преди пет години. В Китай за миналата година са добити 32 млн. тона от метала (над 60% от този на света), предимно във формата на полуфабрикати, като се очаква в следващите години производството да достигне 40 млн.Под влиянието на тяхната конкуренция постъпленията от добив се влошават. На годишна база приходите за третото тримесечие на Alcoa спадат с 6%, главно заради забавянето в добива на алуминии, който генерира 2.3 млрд. долара от общите продажби.


description: Премиерът с ултиматум към Реформаторския блок, вторник - "ден разделен"

title: Борисов: Пиле шарено ли съм, Москов? Кунева, да спра ли парите на учителите?

maintext:
Бойко Борисов предупреди Реформаторския блок, че ГЕРБ няма повече да подкрепя техните предложения, докато коалиционните партньори играят срещу него
© Анелия Николова
Предизвиканата от премиера Бойко Борисов "криза" в отношенията му с Реформаторския блок (РБ) във властта с цел да заглуши течащите вече цяла седмица скандали с текстове от Изборния кодекс и гласуваната от депутатите от ГЕРБ едномесечна ваканция на парламента, приключи така, както се очакваше - министрите от десния съюз му се заклеха във вярност. Това стана на продължилото повече от два часа извънредно заседание на Министерски съвет тази вечер, в което участваха и депутати от Патриотичния фронт. ...


description: Швейцарската банка търси допълнителни източници на приходи

title: Credit Suisse поглежда към Азия

maintext:
Главният изпълнителен директор на банката Тиджан Тиам вярва, че на азиатския пазар банката ще има големи възможности на банката да предоставя своите услуги
Други финансови институции обявиха съкращения в Азия.
Швейцарската банка Credit Suisse поглежда към Азия за нови бизнес възможности. Главният изпълнителен директор Тиджан Тиам търси нови клиенти сред богатите бизнесмени в региона, пише Financial Times. Те ще са своебразен отдушник за банката, чиито резултати бяха засегнати от скандали и по-ниски обороти в търговията с финансови инструменти.
Откъдето другите се връщат
Амбициите на Тиам идват в момент, в който американските му колеги се изтеглят от пазара в региона. Goldman Sachs обяви, че ще съкрaти около една четвърт от инвестиционното си банкиране в региона. Причина за това е понижаването на първичните публични предлагания (IPO), които са близо една трета по-малко през тази година, съобщава Bloomberg. Причина за това е забавянето на китайската икономика и спукването на балона на капиталовия пазара на страната през лятото на миналата година. По-малкото бизнес притеснява и холандската държавна ABN Amro, която продава своя дъщерна банка в региона
Credit Suisse обаче няма възможността да избира, тъй като има затруднения в останалите региони. В САЩ бизнесът ѝ с търговия с ценни книжа отечете загуба от 1 млрд. долара, а в Лондон банката съкращава персонал, готвейки се за Brexit. Всички неразбории около дейността ѝ в крайна сметка повлияват и на цената на акциите, като емисията ѝ в Швейцария е изгубила близо 36% от стойността си през годината.
Въпреки това Тиам обещава двукратен ръст на печалбата преди данъци в региона до 2018 г. Според него икономическото развитие на региона ще бъде определящо за това на света. Ако икономиката расте, Credit Suisse печели, ако това не се случи, то бизнесът би пострадал, независимо къде по света се намира, смята той.
Бизнес възможности
Един от позитивите на региона е потенциалът му. Близо 76% от всички семейни бизнеси на стойност над 1 млрд. долара се намират в Далечния Изток, пише Financial Times. От това следва, че има доста компании, които ще искат или да станат публични, за да могат да наберат средства за разрастване, или да се продадат на по-големи корпорации, бизнес, който със сигурност се нужда от инвестиционни банкери и консултанти, каквито Credit Suisse предлага. Освен това компанията може да застава и от двете страни по сделката, асистирайки на купувача или продавача, като също така може да се възползва от възможности да посредничи по сливания, придобивания, емиси облигации и т.н.
Освен компаниите, в Азия се множи и броят на милиардерите. За новозабогателите, чието състояние се очаква да достигне 43 трлн. долара през 2019 г., ще трябва да има хора, които да управляват богатството им, отново бизнес, в който Credit Suisse има традиции.
Рисковете
Според анализатори обаче стратегията крие своите рискове. От една страна, капиталовият пазар в Азия не е толкова ликвиден, колкото този в развитите страни. Ръст в кредитирането в региона може пък да донесе загуби на банката, имайки предвид цикличността на местната икономика.
От другата страна, е конкуренцията за кадри. Credit Suisse не е единствената банка с амбиции в региона, като нарастващото търсене на кадри покачва заплатите в региона, а това от своя страна прави бизнеса по-малко доходоносен.
"Ние не искаме да растем твърде бързо на цената на множество проблеми, всички знаем това", заяви още Тиам.


description: Холдингът първо спря да изнася към Близкия изток, а сега слиза под 30% дял в България

title: "Булгартабак" губи пазар и в страната

maintext:
Двата български производителя и гръцката Karelia губят дялове, а Philip Morris и BAT растат най-видимо
© АНЕЛИЯ НИКОЛОВА
Едновременно с разместванията пазарът продължава да изсветлява и расте.
и British American Tоbacco.
Лидерите на контрабандния пазар
Делът на цигарите без бандерол е на исторически най-ниското си ниво от десет години, но двата местни производителя имат солиден дял в него
"Инициативата за борба с незаконната търговия", която обединява четири международни компании и "Булгартабак", оповести в петък изследването си за дела на незаконните цигари на българския пазар през второто тримесечие на тази година. Той продължава да е на исторически най-ниското ниво от 2007 г. досега – 8.1%, като е паднал с 0.2 процентни пункта в сравнение с последното тримесечие на 2015 г. (виж графиките).
Преди повече от година около 1/3 от намерените празни кутии от цигари в кофите за боклук бяха на марки, запазени от "Финансконсулт" (държи марките на "КТ интернешънъл"). При последните изследвания на сивия сектор тези брандове са отстъпили мястото си на цигарите на гръцката Karelia, следвани от Hongta, които произвеждат бранда Marble, а на трето място е българският бранд ММ на "Булгартабак". Марките на "Финансконсулт" обаче бележат най-съществения ръст в присъствието на контрабандния пазар в сравнение с всички останали за кратък период. Докато в края на 2015 г. делът им е бил 2.9%, сега той е 9.8%.
Като производител на първо място продължава да бъде гръцката Karelia, следвана този път от Philip Morris, като при него най-много са се внасяли duty-free цигари Assos.
Традиционно градът с най-голям дял на изпушените нелегални цигари остава Свиленград с около 30%, но там потреблението устойчиво намалява. За сметка на това има няколко града, в които употребата на цигари, които са предназначени за безмитните магазини, с неясен произход или с бандерол от друга държава, са нараснали двойно за няколко месеца. На първо място е Перник, където от 10.3% сивият пазар е достигнал 26.7%. Ползването на контрабандни цигари се е повишило в Русе и Сливен. Независимо от проблясъците в няколко града в момента България е на седмо място сред отличниците с най-ниско ниво на контрабандни цигари в ЕС.
По време на представянето на изследването премиерът Бойко Борисов благодари на полицията, митниците и прокуратурата за усилията и отново постави едномесечен срок пред местните полицейски управления, където безбандеролните цигари са с голям дял, да овладеят процеса, за да не бъдат сменени директорите им.
От януари до септември 2016 г. са освободени за потребление 10.344 млрд. къса цигари, от които в бюджета са постъпили 1.686 млрд. лв. приходи от акцизи, а за същия период на 2015 г. са пуснати на пазара 9.567 млрд. къса с брутен начислен акциз 1.488 млрд. лева, съобщи заместник-министърът на финансите Кирил Ананиев. По думите му увеличените приходи са не само от увеличения акциз върху тютюневите изделия, но и заради нарастването на физическите обеми на продажбите.
Има таблица (към първия текст) и 2 графикиПазарният дял на свързвания с Делян Пеевски "Булгартабак", който е лидер по продажби в страната, е паднал от 30.6% през януари до 29.5% през август според данни от цигарените компании. През последните години позицията на холдинга на българския пазар, който е на стойност около 2.8 млрд. лв., се колебаеше около и над 30% и сега за първи път слиза под това ниво. Другата компания, която губи видимо пазарен дял, е "КТ интернешънъл" (доскоро "Кингс табако" на основателите на "Винпром Пещера"), която само от януари до август е с 1.2 процентни пункта надолу и в момента е с дял от 9.7% от продажбите в стойност. Две от чуждите компании изземват част от пазара - Philip MorrisЕдновременно с разместванията пазарът продължава да изсветлява и расте. Последното проучване на консумацията на цигари без бандерол показва рекордно снижаване за последните десет години до 8.1%. В резултат държавата е събрала почти 200 млн. лв. повече акцизи за деветмесечието, като част от увеличението идва от нарасналите акцизи, друга от увеличена консумация, частично и заради спадналата контрабанда.След спрения износ "Булгартабак" започва да губи продажби и на местния пазар. Вероятно по тези причини все по-усилено се разпространява неофициална информация, че се готви продажба на цигарения бизнес на депутата от ДПС, който освен "Булгартабак" (цигарените фабрики в Благоевград и София и филтърната в Пловдив) включва и дистрибутора ЕЛД, и веригата за търговия на дребно с цигари и вестници Lafka. Депутатът Делян Пеевски се оттегли от официалната си собственост в "Булгартабак" в началото на годината, но продаде дела си на дубайска компания, зад която се предполага, че продължава да стои. Междувременно "Булгартабак" преустанови износа си в Близкия изток, който представляваше над 80% от продажбите му, и влоши резултатите си. Причината за това беше, че Пеевски получи забрана за влизане в Турция според местните медии, защото през Сирия и Ирак и през кюрдски посредници продуктите му се контрабандираха в южната ни съседка. През 2014 г. те имаха 50% пазарен дял според доклада на турските служби. През миналата година делът им е паднал на 45% от незаконните продажби, но българските цигари продължават да са най-популярната контрабандна марка.Вероятно с цел да подпомогне продажбата на компании от групата на цигарения холдинг правителството реши да върне от 2017 г. старата формула за начисляване на акциз, която, както и в останалите европейски страни, облага с по-голяма тежест всеки продаден къс цигари, а не натоварва неравномерно по-луксозните брандове.Освен двата местни производителя спад в продажбите бележи и гръцката Karelia (виж таблицата). За сметка на това всички останали цигарени компании, които са международни концерни, имат видим ръст в продажбите. Причината за това са пазарните стратегии, които те избраха при новите акцизи, влезли в сила от началото на годината. Те бяха структурирани така, че най-евтините марки, които са в сегментите, в които продават "Булгартабак" и "КТ интернешънъл", да поскъпнат най-малко за сметка на луксозните цигари. Чуждестранните компании обаче избраха да намалят печалбата си на кутия, но да не вдигат рязко цените и по този начин спечелиха значителен пазарен дял.От началото до средата на годината продажбите на легалния пазар бележат ръст от 9%, а за периода януари - август спрямо същия период на миналата година - 6.5%. Тенденцията за двуцифрен или висок ръст е от началото на миналата година, след като правителството постави митнически постове в цигарените фабрики и акцизните складове.


description: 15-16.10, СофияТехнологична конференция HackConf 2016, подходяща за любители и специалисти. В зала 3 на НДК, начало: 9:00 ч., вход свободен....

title: Kалендар - Капитал

maintext:
.10,
Trouble Bakers,
ръчно изработени бижута, дрехи, аксесоари, плетива, лампи, детски играчки и др. Начало: 11:00 ч.
Paper Fashion
Villa Necchi Campiglio,
Southbank Centre,
eventim.bg.
betahaus,
eventim.bg.
. Вход 180 лв. Повече информация на economedia.bg.
Beers. В
21-23.10,
21.10, София
Концерт на джаз групата Oregon. В Sofia Live Club, начало 20:00 ч., вход 40 лв.
23.10, София
"Остави-вземи" - размяна на дрехи и аксесоари, в бар The Muse, начало: 14:00 ч., вход свободен.
24.10, София
Шоу на японските барабанисти Yamato, идват с нова програма, в зала 1 на НДК. Начало 20:00 ч., билети 30 - 80 лв. Muziekgebouw aan 't IJ, повече на cellobiennale.nl 21.10, СофияКонцерт на джаз групата Oregon. В Sofia Live Club, начало 20:00 ч., вход 40 лв.23.10, София"Остави-вземи" - размяна на дрехи и аксесоари, в бар The Muse, начало: 14:00 ч., вход свободен.24.10, СофияШоу на японските барабанисти Yamato, идват с нова програма, в зала 1 на НДК. Начало 20:00 ч., билети 30 - 80 лв.
15-16СофияТехнологична конференция HackConf 2016, подходяща за любители и специалисти. В зала 3 на НДК, начало: 9:00 ч., вход свободен. Детайли: hackconf.bg 15.10, Стара ЗагораСпециално приготвени сладкиши от приказни книги и филми с почерпка за всеки гост нав Zara Lab, начало: 16:00 ч.15.10, СофияЕсенен базар на изкуствата, в Sofia Live Club,16.10, МиланоОткриване на изложбана дрехи на известни модни марки, направени от хартия. Вотваряне: 10:00 ч.16.10, ЛондонДесети ежегоден литературен фестивал с уъркшопове, дискусии и четене. Вповече на southbankcentre.co.uk.16.10, София"С приятели на кино" - прожекция на американския филм "Нейно величество Мими", придружена с дискусия. В Дом на киното, начало: 17:00 ч.18.10, СофияИщар представя албум пред българска публика, в зала 1 на НДК, начало: 20:00 ч., билети 40 - 80 лв. от18.10, СофияFuckUp Nights Sofia - събитие в над 100 града със споделяне на опит от неуспешни проекти. Вначало: 19:00 ч., вход свободен (изисква се регистрация).19.10, Стара Загора"Първи стъпки в предприемачеството" със съвети за стратегическо планиране с лектор д-р Константин Стоянов. В Zara Lab, начало: 19:00 ч., вход свободен.19.10, СофияКонцерт нафренската изпълнителка Imany. В зала 1 на НДК, начало: 20:00 ч., билети 55 - 90 лв. от20.10, СофияФорум HR Innovation, в Sofia Event Center - най-новите тенденции в областта на човешките ресурси и представя успешни практики21.10, Велико ТърновоКонцерт на джаз триото Увира/Бруно/Хафизи от Холандия. В бар "Там", начало 21:00 ч., вход 4 лв, детайли на facebook.com/tamvelikotarnov o.21.10, СофияТематично отбелязване на "Октоберфест" с betahaus и 100betahaus, начало: 18:00 ч.АмстердамCello Biënnale Amsterdam - най-големият фестивал в света, посветен на виолончелото. С класически, джаз, поп и рок изпълнения, в


description: Фронтекс 2.0 ще прави стрес-тестове на външните европейски граници, ще разполага с по-голям персонал и ще има собствен резерв от ресурси и техника

title: Какво представлява новата европейска гранична агенция

maintext:
Европейската служба за граничен контрол и брегова охрана ще има собствен резерв от техника
© Георги Кожухаров
Множество официални лица от цяла Европа се събраха на ГКПП "Капитан Андреево" на откриването на новата агенция в четвъртък
Фотограф: Георги Кожухаров
1500 гранични полицаи от цяла Европа ще могат да бъдат бързо разполагани в проблемни точки по външните граници на ЕС
Фотограф: Георги Кожухаров
В четвъртък граничната агенция на ЕС Фронтекс бе заменена от нова организация - Европейската гранична и брегова охрана. Церемонията се състоя на българо-турската граница и по-точно - на ГКПП "Капитан Андреево", в присъствието на българския премиер, вътрешните министри на няколко европейски държави, комисарят по миграцията и вътрешния ред Димитрис Аврамопулос, както и ръководителите на Европол и Фронтекс.С какво обаче новата агенция ще бъде по-различна от досега съществувалата и как това ще засегне България като външна граница на ЕС? Ето основните въпроси и отговори за новият общ орган на ЕС.Нуждата от нова обща гранична агенция стана ясна през лятото на миналата година, когато стотици хиляди души пресякоха нелегално сухопътните и морски граници на ЕС в Италия, Гърция и България. В своята реч за състоянието на ЕС на 9 септември президентът на ЕК Жан-Клод Юнкер обяви създаването на новата агенция, като заяви, че без силни външни граници на ЕС няма как свободното пътуване в Шенгенското пространство да продължи безпроблемно. През декември ЕК предложи на Съвета на Европа и на парламента своята визия за бъдещата агенция, а двата клона на законодателната власт в ЕС ги приеха за рекордното време от 9 месеца.Защото страната е една от сухопътните външни граници на ЕС, единствената сухопътна към Близкия изток, и защото сами поискахме подкрепа и солидарност. По този начин ЕС показва едновременно, че България е важна за него, но и че страната ни има нужда от допълнителна помощ, за да се справи с миграционния натиск. Със сигурност каналджийските схеми, които прекараха над 50 хил. души, търсещи закрила, от България към Западна Европа в периода 2011-2016 г., ще корумпират по-трудно гранични полицаи на ротационен принцип от цяла Европа.Новата агенция може да бъде описана с едно изречение: по-автономна Фронтекс с повече отговорности. Досега граничната служба зависеше много повече от националните правителства. До 7 декември тази година ще бъде създаден общ резерв от 1500 гранични полицаи, които ще идват от всички европейски страни и ще могат да бъдат разполагани по спешност в страни под засилен миграционен натиск. Очаква се 40 от тези полицаи да са българи.Освен персонал, новата агенция ще има и собствена екипировка за охрана на границата - самолети, хеликоптери, плавателни съдове и наблюдателна техника. Всички тези стъпки ще доведат до обмяна на опит между граничните охрани на страните-членки на ЕС, както и до стандартизиане на тяхната подготовка.Агенцията ще продължи работата на Фронтекс като надзорен орган и ще докладва за състоянието на граничната охрана на различните страни в редовни ситуационни доклади. Важна новост е, че тя вече има правомощия да се намесва, в случай, че се установят слабости в граничния контрол на проблемната държава.Ще продължи и обмяната на данни и информация между различните гранични служби, но вече няма да се разчита само на това какво подават местните офицери, а ще бъдат командировани служители за връзка с агенцията. Това ще помогне за по-лесното следене на хора, които са заподозрени в криминални дейности като каналджийство, например.Освен това и ще провежда ежегодни стрес-тестове, които ще установяват проблеми в граничната охрана на страните, които са външни граници на ЕС. Агенцията ще има мандат да работи и обменя информация с трети страни, които не са членки на ЕС, а в случай на засилен миграционен натиск - и да извършва операции на нейна територия, ако е поканена.Да. Това е последната, но и изключително важна дейност, която агенцията ще извършва. Досега Фронтекс подпомагаше държавите-членки за връщането на хора, неполучили статут на бежанец, в техните страни, но трябваше да разчита на тяхната кооперация и не можеше да извършва собствени операции по връщането им.Сега това се променя и в рамките на агенцията ще бъде създадена т.нар. Европейска служба за връщането, която ще следи навременната екстрадиция на хора без статут. Тази служба ще заработи в началото на януари 2017 г. и ще има собствен бюджет, с който да извършва операциите си. Координираните екстрадиции на нелегално пребиваващи чужденци на територията на ЕС, в комбинация със споразуменията за връщане на мигранти, като това, което ЕС подписа с Афганистан в края на миналата седмица, "увеличават цената" за потенциалните бъдещи хора, които искат да стигнат до Европа.По същия начин както Фронтекс - от европейския бюджет. През 2016 г. Фронтекс разполагаше с 238,7 млн. евро. При представянето на предложението за нова агенция от страна на ЕК през декември 2015 г., Брюксел пресметна, че новите функции на общата европейска гранична агенция ще струват допълнителни 31,5 млн. евро към горепосочената сума за 2017 г.


description: От 1 ноември всяка клиника ще иска отпечатъци от пациентите си, те могат да откажат

title: ЕГН и данъчен код ще могат да се ползват вместо пръстов отпечатък за влизане в болница

maintext:
От началото на следващия месец болниците трябва да положат усилия пациентите им да бъдат вписани в системата за плащане от здравната каса с пръстови отпечатъци.
© ЮЛИЯ ЛАЗАРОВА
Пациентите ще могат да се регистрират за лечение в болница не само с пръстов отпечатък, но и с персоналния идентификационен код (ПИК) за плащане на данъци в Националната агенция по приходите и с ЕГН от личната карта, съобщи Мартин Банков, главен експерт към дирекция "Информационни процеси и сигурност на информацията" към здравната каса. От 1 ноември във всички болници пациентите ще могат да се регистрират за лечение и да бъдат изписвани основно срещу пръстов отпечатък. До момента под 100 души са...


description: И още: ГЕРБ налага зомби-политика; Изходът е само оставка на Цацаров; Задава се Съветски съюз 2.0; Разделението в Европа е и поколенческо

title: Мнения Daily - Борисов търси сделка с ДПС

maintext:
© ЮЛИЯ ЛАЗАРОВА
Z
Фотограф: Eduard Korniyenko
Фотограф: Yves Herman
Комбо Владимира Янева и Румяна Ченалова
ПрочитОт коментар на Даниел Смилов за "КлубПървото послание вече го чухме ясно от устата на самия Борисов – критика на Плевнелиев за позицията му спрямо Русия и обещания за "по-балансирана" политика спрямо Москва. По-невинното обяснение е, че Борисов търси гласове от русофилите, защото не му достигат отдясно. По-малко невинното е, че трябва да очакваме продължаващи плащания по проектите от "шлема", а може би и възобновяване на "Белене". В този случай зад реториката биха стояли и конкретни планове за двустранно сближаване с Москва (като цяло зад гърба на ЕС и НАТО). Това определено би била сериозна промяна на политиката дотук.Не е почтено от страна на Борисов да обвинява Плевнелиев за "влошаването" на отношенията с Русия. В крайна сметка Плевнелиев е следвал плътно политиката на българското правителство и на ЕС. Ако става дума за реторика, очевидно Борисов смята, че или с думи може да подлъже Русия, че има различна от ЕС позиция (което е наивно), или наистина има такава различна позиция (което е много рисково и опасно).Второто важно послание с кандидатурата на Цачева е, че ГЕРБ ще продължат да търсят договаряне с ДПС, докато остатъците от РБ ще бъдат ползвани (както и досега) за прикритие. Сделката с ДПС по отношение на президентските избори е за подкрепа от страна на медиите на Пеевски за Цачева на първи тур (тази подкрепа вече е видима). А ако ГЕРБ са послушни и се представят добре - подкрепа с гласове от ДПС за Цачева и на втория тур. Може би с кандидатурата на Орешарски тези гласове ще се онагледят на първи тур, за да се засили преговорната позиция за втория.Точно затова ще виждаме и чуваме доста променен Борисов не само по геополитически въпроси. В по-битов, домашен план нека всички да забравят окончателно за търсене на отговорност за КТБ и реакторите за "Белене", антикорупционни и съдебни реформи и т.н.Заявката на Борисов за оставка след първия тур има две цели: да мобилизира максимално привържениците на ГЕРБ и осигуряване на вратичка за оставане на власт. Той ще подаде оставка само при загуба на първи (почти невероятно), но не и при загуба на втори тур.Коментар+Коментар на проф. Николай Слатински в неговия фейсбук профилКато слушам как в ГЕРБ като зомбирани и като навити с пружинки повтарят мантрата "майка", вече не се питам дали имат толкова ниско мнение за българския народ, че да го ловят на такава елементарна примамка. ГЕРБ всъщност не се обръщат към цялото общество - то не им е нужно, а само към онова все по-голямо мнозинство от него, което се е разобществило и има таван на манталитета, ценностите, мисленето и представите си и именно затова ГЕРБ ги употребява, като ги смъква още по-надолу, към още по-простото и опростеното, а оттук до опростачването е една ръка разстояние.Тази партия тотално зачеркна дори минималната нужда от личности в българската политика; нещо повече - шумно и арогантно демонстрира колко вредни са личностите в политиката ни днес. Всичко, което ГЕРБ прави, е да отврати личностите и да даде ясен знак за герберството и народа - колкото по-малко си личност, толкова по-добре пасваш и толкова по-големи шансове имаш да те допуснем до нашата хранилка.Всяка партия, призовала да се гласува за подобна кандидатура, би си направила политическо харакири. Така че на ГЕРБ са му нужни не партньори, а политически котерии, послушно присламчващи се и правещи каквото и да било заради трохите и кокалите от герберската властово-партийна трапеза.Историческото престъпление от това легитимиране на пошлото, на бездарното, на обреченото в соца в обществен и ценностен смисъл е, че ГЕРБ го изкараха като нормално и присъщо на всички, с което обидиха брутално всички онези, които намираха начин и сили да живеят, да създават, да творят и да бъдат човеци въпреки соца...Вятърът на контрапромянатаОт коментар на Виктор Ерофеев за "Дойче веле"Животът в Русия става все по-вълнуващ. Узнахме например, че ще има реформа на специалните служби – на мястото на направо безобидната ФСБ (Федерална служба за сигурност) ще се появи нова, или по-скоро позабравена вече структура от времената на следвоенния сталински период – МГБ (Министерство за държавна сигурност). А тази аналогия би могла да означава само едно - че властите ще затегнат гайките на репресивния апарат още повече.По времето на Сталин МГБ се прослави с борбата си срещу космополитизма, която се изроди в безпощадна и абсурдна битка със Запада и в мощна антисемитска кампания. Тази кампания, която се превърна в увертюра към масово заточаване на съветските евреи в Сибир, в края на Сталиновия период беше поверена в ръцете на лекарите – на т.нар. убийци в бели престилки.Имаше и една "ленинградска операция". Властите просто обявиха управляващите в града политици на всички нива за "врагове на народа", след което ги избиха. И то след героичното поведение на ленинградчани по време на нацистката блокада.В творческите среди на Русия МГБ беше запомнено с преследването на Ахматова и Зошченко. Впоследствие МГБ започна да тероризира цялата съветска интелигенция. Дори за онези, които имат само повърхностни исторически познания за ерата на Сталин, е ясно, че съкращението МГБ е крайно злополучно – то има по-зловещо звучене дори от известното на всички КГБ.Дали това не е намек за бъдещи масови репресии? Или пък е заплашително свит юмрук срещу външните врагове? А може би е удар по корупцията в същите тези силови ведомства, която заплашително расте? Или е просто израз на липсващо езиково чувство? На всичките тези въпроси няма да получите никакъв отговор, защото той просто не съществува.Животът в Русия все повече започва да прилича на спецоперация с поверителна цел. Подобно удивително развитие не е имало в цялата досегашна руска история. По времето на руските царе обществото е било изграждано в съответствие с три основни критерия - самодържавието, православната религия и народността. Комунистите внесоха темата за светлото бъдеще с формулата "от всекиго - според способностите, всекиму - според потребностите". Даже по времето на Сталин, когато комунизмът беше смесен със силното имперско съзнание на вожда, ставаше ясно, че под прикритието на световната революция Русия се стреми към световно господство. Е, това не се получи съвсем, но особено в Източна Европа бяха отбелязани големи успехи в тази насока.Досега не беше прието да се говори открито за връщане към времената на Съветския съюз. Но макар и всичко да се маскира в пропагандна мъгла, движението в тази посока е ясно забележимо. А православната църква е убедена, че е дошло време да скъса връзките с чуждите на руския народ западни ценности и да помага за укрепването на държавата.Тук обаче се прокрадва един важен детайл. Съветският съюз беше утопия, философски изградена върху марксизма и имперските блянове от XIX век. Но самата държава се крепеше най-вече на силата на оръжието и всеобщия страх. Изводът е ясен. Пренасяйки тази утопия в XXI век, руските управляващи романтици превръщат движението на Русия в спецоперация, по време на която си присвояваме Крим, продължаваме да мечтаем по Новорусия, че дори и по връщането на старите граници на СССР.Управляващите в Русия водят народа към общество, съчетаващо най-хубавите страни на самодържавието и комунизма. Не знам доколко са осъществими тези планове, защото не се знае докъде се простират търпението и предаността на масите и елита.Друг погледОт коментар на Натали Нугеред в британския вестник "Гардиън"Много от това, което се говори тези дни за Европа, се върти около връщането на нацията държава, възхода на политиката на идентичността и на всякакъв вид геополитически разделения Север - Юг, Изток - Запад. Онова, което е проучено по-малко, е поколенческото разделение - не само различията между младите и старите, но и в начина, по който са се променили с времето очакванията на хората и как това може да създаде дълбоко чувство на неудовлетвореност, когато първоначалните надежди не се изпълнят. Това чувство лесно би подхранило съпротива срещу традиционните възгледи и може да разпали крайни реакции. Финансовата криза от 2008 г. усложни нещата, но икономическите статистики често не успяват да измерят пропастта между това, което гражданите очакват от живота, и усещането им какво са постигнали.Мой приятел от Чехия, който неотдавна се върна в Прага след 15 години работа в Азия, е впечатлен от подобряването на жизнения стандарт след 90-те години, но било потискащо да установи, че се е наложил популистки дневен ред. Страната, преживяла десетилетия зад желязната завеса, сега е пълноправен член на ЕС, радва се на по-добро потребление и всичко по-добро, а гражданите й вече не страдат от репресиите на полицейската държава. Но въпреки тези промени има дълбоко разочарование, от което бързо трупат капитал антилибералните политици.Хората са обзети от страхове, подклаждани от политици и медиите, за предполагаема заплаха от мигрантите мюсюлмани. Удивен, моят приятел проверил някои факти: оказва се, че само 131 души са получили убежище в Чехия през първата половина на 2016 г. - 64 от тях са китайски християни.Параноята за бежанците се шири в целия Запад. Но нещо по-особено се проявява в Централна Европа и то не може да се обясни само с липса на опит с имиграцията от юга. Нуждата да се намери жертвен агнец в страни, които не са приели почти никакви бежанци, произтича от определено разочарование - сравнението с живота, на който се радват западните им съседи, а не с онова, което е било преди едно поколение.Когато чехите се присъединиха към ЕС през 2004 г., общото усещане беше, че най-после страната "е успяла". Но благосъстоянието не последва със скоростта, на която мнозина се надяваха, и хората се чувстват все още втора категория членове в клуба на ЕС. Не че навсякъде в Европа не съществуват реални проблеми (безработица, корупция, растящо неравенство); въпросът е в начина, по който хората сравняват сегашния си живот с онова, което са очаквали. И парадоксално, критиките срещу ЕС са свързани с истинска привързаност към него. Изследване на Евробарометър от юни показа, че 75% от чехите вярват, че "онова, което сплотява гражданите на различните страни от ЕС, е по-важно от онова, което ги разделя".Различно проучване, направено сред френските мюсюлмани, насочва към вероятно сравнимо явление - чувството за безизходица. Сондаж на института "Монтен" разкри поколенческа пропаст. Това, което имигрантите от първо поколение са очаквали от живота във Франция, преселвайки се да работят там през 60-те и 70-те години на ХХ, вече никак не задоволява второто и третото поколение.Половината от 28-те процента френски мюсюлмани, които казват, че не харесват републиканския модел на интеграция, са между 15- и 24-годишни. Това е групата, която според института се обръща към "твърдия" ислям като изразяване на поколенчески бунт. Те сравняват живота си не с местата, откъдето идват родителите им, а с възможностите, на които могат да се радват етническите французи на тяхната възраст и от които те са лишени.Това, което свързва популистката спирала в Чехия (като само един пример) и недоволството сред млади мюсюлмани във Франция, е, че и в двата случая нещата, към които родителите им или техните родители са се стремели, вече нямат същата привлекателност за по-младите поколения. Младите се стремят по-скоро към онова, което нямат (германски заплати, равни възможности), докато предишните поколения смятаха, че до известна степен са успели - да се присъединят към ЕС или да се установят в развития свят.Като че ли в днешна Европа е станало по-трудно да се пресичат социални и икономически граници, отколкото някога да се премине през желязната завеса. Тези сравнения не обобщават всичко, но фрустрациите са реални - и са част от онова, което застрашава целостта на Европа и социалната й тъкан."Яневагейт"Коментар на Христо Иванов във фейсбук по повод новите изтекли записи* от разговори на съдийките Владимира Янева и Румяна ЧеналоваСега ще се почне (след дълго мълчание): кой е правил този запис, защо се пуска сега, незаконни записи не коментирам и прочее спам. Единственото, което има значение, е вярно ли е! Едната от участничките потвърди тези разговори, другата каза, че не помнела, третият участник така и не беше намерен от ВСС. Главният прокурор коментира основно ролята на кучето.Имаше две експертизи. И двете потвърдиха, че гласовете са на Янева и Ченалова. Експертизата на прокуратурата, която така и не беше обявена, установи неконкретизирани манипулации със записа и на това основание ВСС спря своята проверка. Никой не обясни дали тези манипулации (знаем, че записите са прехвърляни от един формат в друг и са рязани) са от естество да подменят смисъла на казаното. Втората експертиза (поръчана от "Биволъ" и публикувана в цялост) потвърждава, че смисълът не е променен. А смисълът напълно съвпада със събитията. Ето защо за мен тези записи са верни.Какво следва? И аз като министър на правосъдието, и председателят на ВКС, и членове на ВСС, и президентът призовахме за проверка на съдържанието. В доклада си от януари 2016 г. ЕК на две места препоръчва тази проверка. Ако щеше да има такава - вече да е приключила. Ето защо вече не призовавам за това. Единственият изход е оставката на Цацаров, след която да започне проверка. Друг път за връщане към някаква законност на управлението няма!И да е ясно: ще гласувам само за кандидат-президент, който коментира този казус, даде своето решение на ситуацията с главния прокурор (който трябва да проверява себе си и отказва нагло) и който обяви конкретни намерения да инициира конституционни поправки в статута на прокуратурата.----------*От изтеклите два нови откъса от разговор между съдийките Владимира Янева и Румяна Ченалова, докато са били в СГС, става ясно, че, когато настанал "тоя калабалък" (с искането за отстраняване на Янева заради аферата "Червей"), й се обадил главният прокурор. Сотир Цацаров отрече да е предупреждавал бившата шефка на СГС за разследването срещу нея, а ВСС отказа да провери записите. По думите й "Венелина" (най-вероятно издателя на в. 24 часа Венелина Гочева - бел. ред.) много пъти я търсила и й изпратила SMS: "Имаш ли нужда от подкрепа, какво да пускам?". "Викам, ако искаш, пусни само, че съм депозирала писмено становище и няма да ходя. Ивайло Крачунов (тогава главен редактор на ПИК) хиляда пъти сутринта ми звъня...", казва още Янева. "Биволъ" съобщава, че в следващия запис ще се чуе кой е събирал пари за спасяването на Владимира Янева, на кого е трябвало да плати и защо.


description: Със сделката дружества около Тексим банк ще контролират три компании от лизинговия сектор

title: "БМ лизинг" минава към групата на "Химимпорт"

maintext:
Миналата година дружество, свързано с Тексим банк, придоби "Ерсте груп иморент България", а това лято друго купи "Пиреос лизинг"
© ЦВЕТЕЛИНА БЕЛУТОВА
Близката до "Химимпорт" компания "Уеб финанс холдинг" до дни може да придобие един от по-малките играчи на лизинговия пазар – "БМ лизинг", след като Комисията за защита на конкуренцията (КЗК) разреши сделката. Това ще е трето дружество от сектора в портфейла на групата за годината. Регулаторът обаче се е задоволил само с докладваните преки участия от купувача, в които няма компании от бранша, и не е изследвал никакви свързаности. Повърхностните проверки при сделки са практиката на комисията от г...


description: За първите девет месеца операторът е отчел 160% ръст на потреблението на мобилен интернет

title: Покритието на 4G мрежата на "Теленор" ще достигне 78%

maintext:
Майкъл Фоли
© НАДЕЖДА ЧИПЕВА
"Теленор България ще увеличи покритието на своята 4G мрежа с 2% до края на годината и така тя ще достигне 78%, съобщи новият изпълнителен директор на телекома Майкъл Фоли на пресконференция в София. Операторът ще предоставя мобилни услуги от четвърто поколение в 64 нови населени места, които са предимно малки градове.Според Фоли за първите девет месеца на годината "Теленор България" е отчел растеж от 160% на потреблението на мобилен интернет и скок от 60% в проникването на устройства, поддържащи 4G технология в своята мрежа спрямо същия период на 2015 г. Компанията ще продължи да разширява покритието, но надали ще успее да достигне 100% до края на 2017 г., съобщи техническият директор на оператора Владимир Радойчич.Не е ясно какво в момента е 4G покритието на останалите оператори. През август "Мобилтел" обяви, че покрива около 77.5% от населението на България, а БТК не дава точни данни.Компанията ще продължава да разширява дигиталните си услуги, които според Фоли вече показват значителен потенциал. От "Теленор България" вече съобщиха, че потребителите на облачната услуга за споделяне на видео и снимки Capture вече са 93 000 души само четири месеца след пускането ѝ в България. Другата дигитална услуга на компанията - "Плати с Теленор", вече има над 15 000 потребители, а през нея са минали транзакции за над 166 000 лв.Фоли обяви, че "Теленор България" ще предложи от 17 октомври допълнително по 2000 МВ мобилен интернет на максимална скорост на месец към стандартните условия на абонаментния план на всички свои нови и настоящи клиенти, които сключат или преподпишат своя договор до 25 ноември 2016 г. Предложението е валидно с двегодишен договор. По 2000 МВ допълнително за срока на първоначално включеното потребление ще получат и всички потребители на предплатените услуги на оператора, които активират стартов предплатен пакет "Теленор", Tourist или мобилен интернет до 25 ноември 2016.


description: Синхронният спад в цената за седмица роди подозрения за картел на преработватели и търговци

title: Слънчогледът: поевтиняване без ясен корен

maintext: Зърнопроизводството за разлика от другите земеделски сектори с дълга верига от посредници и прекупвачи се радва на една относителна предвидимост. Това се дължи основно на факта, че цените на пшеница, царевица, слънчоглед и други се определят на международните борси, тоест движенията им надолу и нагоре рядко могат да се влияят от ключов клиент, ограничена достъпност и т.н. Ето защо, когато в средата на септември цената на маслодайния слънчоглед в България падна с около 5% само за ден, според производителите, без това да се вижда в официалните борсови котировки, те логично се обединиха и публично намекнаха за картел на преработвателите и търговците.На 13 септември Националната асоциация на зърнопроизводителите (НАЗ) публикува на сайта си съобщение, в което посочва нелогичен и неадекватен на пазарните реалности спад в изкупните цени на маслодайния слънчоглед в страната. Организацията е получила сигнали за това от свои членове в различни региони, а направената проверка на пазара показала, че в началото на същата седмица цената е понижена с 20 - 30 лв./тон спрямо края на предходната седмицата, когато е била 640 - 650 лв./тон. "Междувременно много сделки от края на миналата седмица, по които не са извършени плащания към земеделските производители, са анулирани", се казва в съобщението. Справката, която НАЗ прави на международните борси, не показва такива отклонения надолу. По нейни данни текущата цена на слънчогледа от Черноморския регион не само не е намалявала, но, напротив, суровината дори е поскъпнала с 5 лв., спрямо петък, 9 септември.В същото това време на пазара се случват и други странни неща. "В този период на цялата територия на България слънчогледът се изкупуваше на една и съща цена. Това не би следвало да е така, при положение че има различни локации, откъдето идва той, различен е и транспортът, и съответно и себестойността на слънчогледа при търговеца трябва да бъде различна от различните точки на страната", обяснява председателят на НАЗ Светослав Русалов. "Не можахме да съберем достатъчно доказателства на какво се дължи този спад, затова решихме да излезем със съобщение. Интересното е, че само дни след като го направихме, цените тръгнаха леко нагоре. Те не се върнаха до нивата им отпреди намалението, но тук вече причината беше в понижение на международните пазари", допълва той.Основните купувачи на маслодаен слънчоглед в България могат да се разделят в три големи групи. Това са големите износители на зърнена продукция, преработвателите, които ползват суровината за производство на слънчогледово олио, и фабриките за белене на слънчоглед. Според данни на Министерството на земеделието и храните (МЗХ) за пазара и движението на зърното в страната все по-голяма част от слънчогледовата реколта остава на българския пазар (виж графиката). Заради многото новоизградени преработвателни предприятия и повишените вътрешни нужди очакванията на производителите през тази година са към износ да бъдат насочени между 20% и 50% от реколтата.Въпреки това слънчогледът остава вторият продукт с най-голяма стойност на износа от селското стопанство след пшеницата. В последните две години експортът е бил за над 700 млн. лв. годишно, а през 2013 г. е надхвърлил 1 млрд. лв. Голям е и износът на слънчогледово масло. Той е третата най-изнасяна аграрна стока през 2015 г. и е генерирала близо 400 млн. лв. спрямо 360 млн. лв. година по-рано.Представител на една от големите компании за износ на зърно обясни пред "Капитал", че вътрешното потребление в последните години е нараснало до степен, че вече почти не се получават оферти за продажба от страна производителите. Що се отнася до спада в цените от 13 септември, компанията не е променяла стойността, на която е търсила слънчоглед в този период."Цените в евро от доста време се задържат на едно ниво в зависимост от курса на долара. Не виждам някакъв натиск върху движението на цената в страната. В следващ момент може и да има такъв, защото се очакват много добри реколти не само в Русия и Украйна, но и в тези региони на Европа, където е паднал повече дъжд", заяви той.


description: На месечна база дори има ръст, показват данните на НСИ. Той се дължи на увеличение с 0.9% на износа към страни извън ЕС. От началото на март...

title: Спадът на износа се забавя към август и достига 2% спрямо същия период на миналата година

maintext: На месечна база дори има ръст, показват данните на НСИ. Той се дължи на увеличение с 0.9% на износа към страни извън ЕС. От началото на март статистиката започна да отчита спадове на продажбите към тези пазари основно заради по-ниските цени на някои борсово търгувани стоки, както и проблемите на Русия, Турция и забавянето на китайската икономика. Износът към ЕС, накъдето се насочва около две трети от българската продукция, продължава да расте.


description: Ключовият показател ще бъде публикуван в петък, а в сряда е протоколът от последното заседание на Федералния резерв. Други ключови показатели, които...

title: Пазарите очакват данните за продажбите на дребно в САЩ

maintext: Ключовият показател ще бъде публикуван в петък, а в сряда е протоколът от последното заседание на Федералния резерв. Други ключови показатели, които ще влияят върху борсите по света са данните за запасите на петрол в САЩ в четвъртък, както и заявленията за помощи при безработица в същия ден. В понеделник банковият сектор в САЩ не работи заради Деня на Колумб, но това не се отнася за борсите. В петък ще има и пресконференция на председателя на Фед Джанет Йелън.


description: Новата шефка на Комисията за защита на конкуренцията Юлия Ненкова обяви, че има солидни доказателства, че петролните фирми в България уговарят цените...

title: Строител на капитализма: Юлия Ненкова

maintext:
K:Reader
Нов и модерен инструмент, който пренася в дигитална среда усещането от четенето на хартия.
Прочетете целия вестник или списание без да търсите отделните статии в сайта.
Капитал Брой 41 // 15.10.2016 Прочетете Капитал Daily Брой 194 // 14.10.2016 Прочетете Капитал Light Брой 41 // 15.10.2016 Прочетете


description: Прогнозата на правителството е за годишен ръст на БВП от 2.5-2.7%

title: Икономиката до 2019 г.: Повече потребление и държавни поръчки, по-малко износ

maintext:
Ръстът в потреблението вероятно ще увеличи продажбите на търговците
© АНЕЛИЯ НИКОЛОВА
Слаб ръст на икономиката, повече потребление, почти замръзване на износа, повече държавни поръчки. Това очаква Министерството на финансите през следващите три години. Конкретните числа в макропрогнозата на правителството са за растеж от 2.5% на БВП догодина и слабо ускорение през следващите две - до 2.7%.Външните пазари ще потискат ръста на износа, а това значи, че и експортните компании може да имат по-малко поръчки и заплатите там ще растат по-бавно. Увеличението на потреблението ще дойде през ръста на доходите - държавата ще вдигне административно някои заплати, а недостигът на персонал ще принуди и частните дружества да увеличат възнагражденията. Така прогнозата е добра за търговците в страната, които могат да очакват пораснали продажби. Държавата заявява, че ще започне да харчи повече по линия на европроектите, т.е. ще има и нови обществени поръчки и субсидии за фирми.Финансовото министерство е вдигнало и очакванията си за растежа през тази година, като тя вече е 2.6% при очаквани 2.1% през пролетта. Есенната прогноза ще послужи за основа при изготвянето на бюджет 2017. Тя идва ден след като Международният валутен фонд обяви, че очаква 3% ръст на БВП за тази година и 2.8% догодина.По-песимистичните числа за догодина са заради очаквания за забавяне на развитите икономики. "Както европейската, така и американската икономика се очаква да забавят темповете си на растеж през текущата година", се посочва в документа. Ефектът за България ще е в посока по-слабо търсене от основните търговски партньори, което ще се отрази негативно на износа. В момента статистиката също отчита спад на експорта, но основно към трети страни. Вътрешното потребление обаче ще расте, което ще се отрази и в по-голям внос - така ефектът на нетния износ за растежа ще се понижи и през 2019 г. той вече ще е с отрицателен принос.Очакванията на правителството са потреблението да продължи да дърпа икономиката напред заради стабилния пазар на труда, както и заради повишението на заплащането в публичния сектор. Правителството вече обяви, че вдига парите за образование с 223 млн. лв., като повече от половината ще са за увеличение на учителските заплати с около 10%. Вдига се и и минималната заплата с 40 лв. до 460 лв.Кабинетът очаква и повече инвестиции. Основно заради увеличение на публичните разходи и реално задвижване на проекти, финансирани с еврофондове от новия програмен период - фактор, който се оказа спирачка за част от държавните разходи през тази година. "По отношение на инвестициите в основен капитал се очаква ускорение на растежа до 1.1% поради прекъсване на негативната тенденция при публичните капиталови разходи и запазване на положителната динамика при частните инвестиции", се посочва в документа. Какви са конкретните намерения обаче ще стане с публикуването проектобюджета за 2017 г. към края на месеца.Върху пазара на труда ще влияят същите външни и вътрешни фактори - забавеният износ ще ограничава темпа на нарастване на заетостта в производствения сектор, докато ръстът на вътрешното потребление ще го ускорява в услугите.Нивото на безработица се очаква да достигне средна стойност от 7.3% през следващата година (виж таблицата). Забавящ ефект върху спада й се очаква и по линия на повишаване на възрастта и стажа за пенсиониране. Тази мярка би трябвало да задържи хората по-дълго на пазара на труда, което увеличава и общата работна сила, посочват от правителството.Оттам очакват леко забавяне на нарастването на доходите главно в индустрията - тенденция, започнала през втората половина на тази година, която се очаква да продължи и в началото на следващата. "През 2017 г. темпът на изменение на показателя (ръст на доходите - бел. ред.) ще се забави до 5.4%, но ще остане висок в резултат от ускоряването на реалната производителност, положителното изменение на цените и търсенето на труд в страната", се посочва в доклада. До края на 2019 г. се очаква производителността да расте средно с около 2% годишно.Следващата година трябва да е и първата от 2012 г. насам, в която икономиката ще се измъкне от дефлацията. Цените ще растат, движени от котировките на петрола и енергийните суровини, както и от по-голямото търсене. В края на периода експертите очакват цена на барел от 56.2 долара. Стойността му обаче се движи от множество фундаментални и спекулативни фактори и е твърде вероятно да е в друга посока.